Fabriekeienaar vas wat glo onwettige migrante, kinders as arbeiders gebruikArgieffoto Die eienaar van ŉ Johannesburgse fabriek is in hegtenis geneem en sy werknemers na ŉ plek van veiligheid geneem nadat die eienaar glo kinders jonger as 15 jaar en onwettige migrante ingespan het om harde arbeid in die fabriek te verrig. Die departement van arbeid het Donderdag op die fabriek toegeslaan waar die maatskappy Beautiful City die binnekatoen vir beddegoed vervaardig. Die maatskappy het 150 onwettige migrante aangestel van wie net een die nodige dokumentasie het. Die meeste van die werknemers is Malawiese burgers. Daar word beweer dat die fabriek agter geslote deure bedryf word dat werkers nie eens toegelaat is om die fabriek te verlaat nie. “Die inligting wat die departement bekom het toon dat die arbeiders dag en nag in ŉ fabriek toegesluit was en dat hierdie Malawiese burgers, indien hulle iets wou koop, dit op ŉ stuk papier moes skryf sodat hul base dit vir hulle kon gaan koop, het die departement in ŉ verklaring gesê. Luidens die verklaring het die werkers R65 per dag verdien en sewe dae per week gewerk. Hulle is nie oortyd betaal nie en is aansoek om verlof is geweier. Een van die Malawiese burgers se hand is ook glo deur ŉ masjien by die fabriek afgekap. In plaas daarvan om die werknemer na ŉ hospitaal of kliniek te neem, het die eienaar ŉ Chinese dokter na die fabriek ontbied en geweier dat die werknemer elders mediese behandeling ontvang. Volgens die departement is 78 werknemers tydens die klopjag op die perseel aangetref. Die werknemers is altesaam ongeveer R6,3 miljoen onderbetaal. Die departement het die werkgewer nou gelas om die werknemers binne 14 dae te betaal. Die departement se inspekteurs het ook ŉ verbodskennisgewing aan die onderneming uitgereik.